Reusedwelmvonds by OR TamboArgieffoto Drie mense is in verband met dwelmhandel by die OR Tambo Internasionale Lughawe in hegtenis geneem. Volgens brig. Vishnu Naidoo, woordvoerder van die polisie, is twee van die verdagtes, ’n 37-jarige man en ’n 27-jarige vrou, werknemers van die lughawe. “Die twee se handbagasie is Saterdagoggend omstreeks 11:00 deur polisie deursoek en die 18,3 kilogram kokaïen is ontdek. Die beraamde straatwaarde van dié dwelms is R5,2 miljoen,” het Naidoo gesê. In ’n onverwante voorval is ’n man (43) ook Saterdag vasgetrek vir efedrien wat in motoroliefilters versteek was. “Die polisie moes ses groot forensiese sakke gebruik om dit na die laboratorium te vervoer sodat dit geweeg kon word.” Die drie verdagtes sal na verwagting binnekort in die Kempton Park-landdroshof verskyn.